Dietz-Werner Steck

D **Dietz-Werner Steck** – eigentlich hot’r bloß *Werner* mit Vornama ghoißa – (* 30. Juli 1936 z Waiblenga, † 31. Dezember 2016 en Stuegert) ischt a deitscher Theader- ond Fernsehschauspiiler gwäa, wo bsonders durch sei Roll als *Ernst Bienzle* en 25 Tatort-Folga bekannt worra ischt.

## Aus seim Leaba
Vo 1959 bis 1962 hot sich dr Steck an dr Staatlicha Hochschuel fir Musik ond Darstellende Kunscht en Stuegert zom Schauspiiler ausbilda lassa. An dera Schuel hot-em sei Lehrere Lilly Ackermann (1891–1976) do Root geba, sein Vornama *Werner* mit-em Nama *Dietz* zo vorbenda, ond des hot’r au gmacht. Noch seim Studium isch dr Steck Mitglied vom Wirdabergischa Staatstheader en Stuegert worra. Neabaher hot’r emmer mol wiider au a Roll am Alda Schauspiilhaus Stuegert ibrnomma ond hin ond wiider au an auswärdige Bihna a Gaschtspiil geba, so zom Beischbiil em Johr 1995 bei de Burgfeschtspiil z Jagschdhausa als *Götz von Berlichingen* em gleichnamiga Schauspiil vom Johann Wolfgang von Goethe, em Johr 2000 z Fissa em Allgai als *[[Richard Wagner]]* em Musical *Ludwig*, 2008 am Stadttheader Konstanz als *Willy Lohmann* em Drama *Der Tod eines Handlungsreisenden* vom Arthur Miller.

1991 hot dr domolige Siddeitsche Rundfunk – heitzodag Sidweschtrundfunk (SWR) – em Steck oobodda, en seine neie Folga vo dr erfolgreicha Fernseh-Krimi-Serie *Tatort* da Hauptkommissar Ernst Bienzle zo spiila. Dr Steck hot dui Roll gern oognomma ond en 25 Folga gschbiilt, zom ledschda Mol em Johr 2007. Dr Felix Huby, wo dui Bienzle-Figur erfonda ond de meischde Drehbiacher zo deane Folga gschriiba hot, hot doo driaber naus au noh a Theaderstick vorfasst, nemlich *Bienzle und der Mord am Neckar*, wo-nr seim Freind Steck uff da Leib gschriiba hot. Des Werk hot am 27. Mai 2006 z Stuegert am Alda Schauspiilhaus sei Uruffihrong erleabt.

Noch seira Tatort-Zeit hot dr Steck noh Rolla em SWR seine em schwäbischa Dialekt firs dridde Programm inszeniirde Seria *Laible und Frisch* ond *Die Kirche bleibt im Dorf* gschbiilt.

Dr Dietz-Werner Steck ischt vo 1959 bis zo seim Ableaba mit seira Frau Hanna vorheiradet gwäa. Aus dera Ehe send mehrere Kender hervorganga, wo au wiider Kender gebora hend.

En seine ledschde Lebensjohr ischt’s em Steck gar nemme guad ganga. Noch-ma Schlägle ond zwoi Oberschenkelhalsbrich ischt’r em Stuegerter Stadtdoil Birkach en a Pflegeheim komma.  Deet hot’r an Silveschder 2016 seine Auga fir emmer gschlossa. 80 Johr alt isch seller Moo worra.

## A Auswahl vo de Film, wo-nr dren mitgschbiilt hot
### En dr Reihe ''Tatort''
#### Als Neabadarsteller
* 1973: Tatort: Stuttgarter Blüten
* 1974: Tatort: Gefährliche Wanzen
* 1979: Tatort: Zweierlei Knoten
* 1980: Tatort: Kein Kinderspiel
* 1982: Tatort: Blinde Wut
* 1986: Tatort: Einer sah den Mörder
* 1987: Tatort: Spiel mit dem Feuer
* 1991: Tatort: Tod im Häcksler

#### Als Hauptdarsteller en de Bienzle-Folga
* 1992: Bienzle und der Biedermann
* 1993: Bienzle und die schöne Lau
* 1994: Bienzle und das Narrenspiel
* 1995: Bienzle und der Mord im Park
* 1995: Bienzle und die Feuerwand
* 1998: Bienzle und der Champion
* 1999: Bienzle und der Zuckerbäcker
* 1999: Bienzle und die blinde Wut
* 2001: Bienzle und der heimliche Zeuge
* 2003: Bienzle und der Tod im Teig
* 2004: Bienzle und der steinerne Gast
* 2005: Bienzle und der Feuerteufel
* 2006: Bienzle und der Tod in der Markthalle
* 2006: Bienzle und der Tod im Weinberg
* 2007: Bienzle und die große Liebe
* 2007: Bienzle und sein schwerster Fall

### Sonschdige
* Vo 2005 bis 2008 hot’r en 39 Folga vo dr TV-Serie *Ein Fall für B.A.R.Z* mitgschbiilt.
* Vo 2005 ond 2009 hot’r en zwoi Folga vo dr Hamburger Bolezei-Serie *Großstadtrevier* mitgschbiilt.
* Vo 2009 bis 2010 hot’r en zwelf Folga vo dr SWR-Serie *Laible und Frisch* mitgschbiilt.
* Vo 2011 bis 2012 hot’r en dr SWR-Serie *Die Kirche bleibt im Dorf* mitgschbiilt.

## Ehronga
Fir seine schauspilerische Leischdonga en dr *Tatort*-Serie ischt em Dietz-Werner Steck em Johr 2002 d Vordinschtmedallje vom Land Bada-Wirdaberg vorliha worra. Fenf Johr druff ischt dr Steck en Stuegert weaga seine Vordenscht oms Oseha vo dr bada-wirdabergischa Bolezei zom Ehrakommissar ernannt worra.

## Weblink
* 
* 

## Oinzlne Nochweis ond Fuaßnoda